ग़रीबों की इच्छाएँ नहीं ज़रूरतें होती हैं। पिता की असमय मृत्यु, बहनों के विवाह की चिंता और मामा के दोस्त की अमेरिकन सिटीज़न बेटी का रिश्ता आने पर सुधा ओम ढींगरा की ‘वह कोई और थी’11 के अभिनन्दन को अमेरिका आना पड़ता है, लेकिन यहाँ आते ही उसे स्पष्ट हो जाता है कि वह पति या दामाद न होकर सिर्फ़ एक नौकर, एक मुंडु है। उसे अभिनन्दन से नंदू बना दिया गया है। क्योंकि वर्क परमिट के लिए वह सपना पर निर्भर है। पक्का ग्रीन कार्ड मिलने में तो वर्षों लगते हैं। वर्क परमिट और दो वर्ष का ग्रीन कार्ड मिल जाने के बाद भी गृहस्थ के लिए वह सपना की ज़्यादतियाँ सहने को विवश है। वह शांत महासागर हो जाता है, भीतर से कितनी भी लहरें उठें, ऊपर से धीर- गंभीर बना रहता है। आज रात को माँ का भारत से फोन आया है कि ताऊ और चाचा की कार दुर्घटना में मृत्यु हो गई है और सपना को ग़ुस्सा है कि रात के फोन ने उसकी नींद ख़राब कर दी। अंतत: वह लगातार मिलने वाले अपमान से तंग आकर सारे रिश्ते तोड़ पासपोर्ट ले भारत के लिए निकल पड़ता है। कहानी अमेरिका में भारत से इम्पोर्ट किए दूल्हे का शोषण, उत्पीड़न लिए है।